Outa vra: Wie samel nou e-tol in – en is dit wettig? | Netwerk24
Deur Elvira Wood 02 Desember 2020 11:58
Wie gaan vanaf 3 Desember e-tol in Gauteng insamel – en gaan hulle dit wettiglik doen?
Dis die vraag wat die Organisasie teen Belastingmisbruik (Outa) vra nadat die Suid-Afrikaanse Nasionale Padagentskap (Sanral) se kontrak met Electronic Toll Collections (ETC) op 2 Desember tot 'n einde gekom het.
Sanral se kantore in Midrand, Gauteng, van waar die e-tolstelsel bedryf word. Foto: Elvira Wood
Stefanie Fick, Outa se regsverteenwoordiger, sê in 'n verklaring dat Sanral nie net die kontrak met ETC kan hernu nie.
Buiten dat die kontrak reeds twee keer met 'n jaar verleng is – een keer in Desember 2018 en toe weer 'n jaar later, in Desember 2019 – is daar ook tans 'n regsgeding aan die gang oor die tenderproses vir die kontrak.
Sanral het reeds twee keer 'n tenderproses van stapel gestuur om nuwe diensverskaffers te kry om e-tol namens hom in te samel.
Die proses wat hy in Augustus 2019 begin het, is gekanselleer. Daar is nou 'n hofgeding aan die gang oor die tweede tenderproses wat in Julie 2020 begin is.
'n Maatskappy genaamd Kusa Kokutsha het 'n aansoek by die hooggeregshof in Pretoria gebring waarin hy versoek dat die tenderprosesse hersien moet word.
Hy vra dat die eerste tender van Augustus 2019 aan hom toegeken moet word, en dat die tweede tender gestop moet word.
Hoewel Sanral onderneem het om op 2 Desember die nuwe kontrak toe te ken, het hy ingestem om eers vir die hofuitspraak te wag.
Fick verduidelik dat die hooggeregshof die aansoek op 11 en 12 November aangehoor het, maar dat uitspraak voorbehou is.
Fick sê wat hulle bekommerd maak, is dat hulle geen bewys van registrasie kon kry vir SAeTO of Phambili nie.
Dit het ook aan die lig gekom Kusa Kokutsha is eintlik ETC wat net onder 'n nuwe naam aan die proses deelneem.
Fick sê gegewe die regsgeding en die feit dat Sanral reeds die kontrak met ETC vir 'n maksimum van twee keer verleng het, beteken dit in praktyk dat Sanral van Donderdag 3 Desember geen wettige reg het om e-tol in Gauteng te hef nie.
Louw Kannemeyer, hoofingenieur van Sanral, het aan Moneyweb bevestig dat die kontrak met ETC wel vir nog 'n jaar, tot 2 Desember 2021, verleng is.
Kannemeyer se verweer is dat Sanral die kontrak tot 'n maksimum van agt jaar mag verleng, wat nou die geval gaan wees.